እሁድ ለነዋሪው የሚተላለፉት ቤቶች የመሰረተ ልማት አቅርቦት የተሟላላቸው ናቸው
 በአዲስ አበባ በተለያዩ አከባቢዎች የተገነቡ የጋራ መኖሪያ ቤቶች የፊታችን እሁድ እጣ ይወጣባቸዋል።35 ሺህ የጋራ መኖሪያ ቤቶቹ በየካ አባዶ፣ ቦሌ ለሚ፣ ቦሌ ቡልቡላ ፣ ቱሉ ዲምቱ ፣ ባሻ ወልዴ፣ የካ አባዶ፣  ልደታ መልሶ ማልማት እና ገነት መናፈሻ  መንደሮች ላይ የሚገኙ ናቸው፡፡እነኚህ ቤቶች 1997 አመተ ምህረት ቤት ለማግኘት ተመዝግበው ለሚጠባበቁ ሰዎች እና ለልማት ተነሺዎች እንደሚተላለፉ የአዲስ አበባ ከተማ አስተዳደር ዛሬ በተሰጠው መግለጫ ተጠቅሷል፡፡ከተመዘገበው ጠቅላላ የቤት ፈላጊ ምን ያህሉ ተመዝጋቢ በእጣው እንደሚካተት እስከ መጪው አርብ ድርስ ይፋ እንደሚሆን ተገልጿል፡፡ለመተላለፍ ዝግጁ የሆኑት ቤቶች የ20/80 እና የ10/90 ቤቶች እንደሆኑ የተገለጸ ሲሆን፥  እያንዳንዱ የቤት ተመዝጋቢም የራሱ የሆነ መለያ ቁጥር እንደተዘጋጀለት እና ቤት የሚተላለፍላቸው ተመዝጋቢዎች መረጃም በመረጃ ቋት ውስጥ እንደገባ በመግለጫው ተጠቅሷል፡፡ጠቅላላ ቁጠባውን በተከታታይ መቆጠብ መቻል ወይንም ደግሞ አንዴ መቆጠብ መቻል ምንም ለውጥ እንደማያመጣና የሚፈለገውን የብር መጠን መቆጠቡን ብቻ ኤጀንሲው እንደሚያረጋግጥ ተነግሯል፡፡በደንበኞች ሂሳብ ቁጥር ውስጥ ያለው ገንዘብ ለ21 ወር ተካፍሎ የሚቀርባቸው ውዝፍ መጠን ከ6 ወር በታች ከሆነ በዕጣ ውስጥ ሲካተቱ፥ ከዛ በላይ ውዝፍ ያለባቸውን ደንበኞች ከአሁኑ እጣ ውጭ ይሆናሉ ተብሏል።ለስድስት ወራት በተከታታይ ሳይቆጥቡ እጣ ውስጥ መግባት ያልቻሉ ተመዝጋቢዎች በሚቀጥሉት ዙሮች እጣ ውስጥ የሚገቡበት መንገድ ይመቻቻልም ተብሏል፡፡የጋራ መኖሪያ ቤቶቹ ከዚህ በፊት የነበረውን 80 በመቶ አጠናቆ የማስረከብ አሰራርን በማስቀረት አሁን የሚተላለፉት ቤቶችን ሙሉ ለሙሉ አጠናቆ ለማስረከብ እቅድ ተይዞ ሲሰራ ቆይቷል።በተያዘው መሰረት አብዛኛዎቹ ሳይቶች ላይ ያሉ ቤቶች የመብራት እና የውሀ ስራዎች የተጠናቀቀላቸው ሲሆን፥ የውስጥ ለውስጥ የኮብል ስቶን ስራም በመጪው ወር ፍጻሜ እንደሚያገኝ ነው የተነገረው፡፡እንደ የካ አባዶ ባሉ ሳይቶች መስኮት እና በር እንዲሁም መስታወት ያልገባላቸው ቤቶች የሚስተዋሉ ቢሆንም በመጪው ወራት ለመጨረስ ከፍተኛ ርብርብ እየተደረገ መሆኑን ነው የተገለፀው።እንዲሁም የመብራት ትራንስፎርመሮችም በበቂ ሁኔታ ተዘጋጅቶ ያለቀ ሲሆን፥ ዝርጋታውም በመጪዊቹ ጥቂት ቀናት ይጠናቃል ተብሏል። (ኤፍ.ቢ.ሲ)